
Tárgy:
A Zuglói Csicsergő Óvoda és a Zuglói Tihany Óvoda alapító okiratának módosítása
I. Előzmények

A Zuglói Csicsergő Óvoda vezetője 2019. május 2-án keltezett kérelmében jelezte alapító okirata módosításának a szükségességét, melyet alátámasztott az alkalmazotti és a szülői szervezet tárgyban tartott ülésének véleményével (1. melléklet).
A Zuglói Tihany Óvoda vezetője 2019. május 13-án érkeztetett levelében kérte intézménye alapító okiratának a módosítását, melyet alátámasztott az alkalmazotti és a szülői szervezet tárgyban tartott ülésének véleményével (2. melléklet).
II. Vélemények

A Zuglói Csicsergő Óvodába jelenleg az engedélyezett 6 fő autizmus spektrumzavarral küzdő gyermek jár. Az intézményvezető kérése, hogy az alapító okiratból a fenntartó törölje a felvehető autista gyermekek létszámának a maximálását. A kérés indoka, a kerületi és országos szinten is megfigyelt, az autizmussal élő, szakértői véleménnyel rendelkező gyermekek számának tendenciózus növekedése, mely az intézményre is jellemző. Az óvoda szakmai hozzáállása, szakemberháttere és infrastruktúrája alkalmas az autista gyermekek szakszerű ellátásához és fejlesztéséhez.
A Zuglói Tihany Óvodába jelenleg az engedélyezett 2 fő autizmus spektrumzavarral küzdő gyermek jár. Az intézménnyel jogviszonyban álló egyik további gyermekről a szakértői bizottság megállapította, hogy autizmus spektrumzavarral küzd, nevelése, fejlesztése integrált óvodai környezetben javasolt. A gyermek ellátását az intézmény továbbra is szeretné folytatni, ennek okán kéri az óvodavezető az intézmény alapító okiratának a módosítását úgy, hogy az óvoda alaptevékenységében módosuljon az autizmus spektrumzavarral küzdő gyermekek száma maximum 3 főre.
A nemzeti köznevelésről szóló 2011. évi CXC. törvény 83. § (3) és (4) bekezdése szerint a fenntartónak, a köznevelési intézmény feladatának megváltozásával összefüggő döntése előtt ki kell kérnie az intézmény alkalmazotti közösségének és szülői szervezetének a véleményét. 
Mindkét óvoda tekintetében a szülői szervezet és az alkalmazotti közösség támogatta az intézményvezetői elképzeléseket a feladatbővülésekre vonatkozóan, melyet a vezetők mellékletben csatoltak.
Jogszabályi háttér:
Az államháztartásról szóló 2011. évi CXCV. törvény végrehajtásáról szóló 368/2011. (XII. 31.) Korm. rendelet 5. §
Magyarország helyi önkormányzatairól szóló 2011. évi CLXXXIX. törvény 41. § (6) bekezdése és 42. § 7. pontja
A nemzeti köznevelésről szóló 2011. évi CXC. törvény 4. § 1.21. pont és 83. § (3) és (4) bekezdés
A Jogi Osztály véleménye:

Az előterjesztésben közölt adatok, egyéb információk alapján az előterjesztéshez jogi észrevételt nem tesz.
III. Bizottsági vélemények

Az előterjesztést a Köznevelési, Kulturális, Ifjúsági és Sport Bizottság és a Jogi és Ügyrendi Bizottság tárgyalja. A Bizottságok véleményének ismertetésére a Képviselő-testület ülésén szóban kerül sor.
IV. Döntési javaslat

Budapest Főváros XIV. Kerület Zugló Önkormányzat Képviselő-testülete
..../2019. (…..) önkormányzati határozata 
a Zuglói Csicsergő Óvoda és a Zuglói Tihany Óvoda alapító okirata módosításáról
Budapest Főváros XIV. Kerület Zugló Önkormányzat Képviselő-testülete a 3. és 4. melléklet szerinti tartalommal elfogadja a Zuglói Csicsergő Óvoda és a Zuglói Tihany Óvoda módosító okiratait, valamint az 5. és 6. melléklet szerint a módosítással egységes szerkezetbe foglalt alapító okiratokat. A Képviselő-testület felhatalmazza a polgármestert az alapító okiratok módosításainak az aláírására és az okiratoknak a Magyar Államkincstár részére történő megküldésére.

Határidő: 2019. június 28. aláírásra és a MÁK részére megküldésre
Felelős: 
Karácsony Gergely polgármester (Jegyzői Kabinet útján, Gazdasági Osztály)
A határozathozatal Magyarország helyi önkormányzatairól szóló 2011. évi CLXXXIX. törvény 50. §-a alapján minősített szótöbbséget igényel.

Budapest, 2019. június 5.

Szabó Rebeka


alpolgármester

Mellékletek felsorolása:
1. melléklet: a Zuglói Csicsergő Óvoda vezetőjének kérelme
2. melléklet: a Zuglói Tihany Óvoda vezetőjének kérelme
3. melléklet: Zuglói Csicsergő Óvoda módosító okirata

4. melléklet: Zuglói Tihany Óvoda módosító okirata

5. melléklet: a Zuglói Csicsergő Óvoda egységes szerkezetbe foglalt alapító okirata

6. melléklet: a Zuglói Tihany Óvoda egységes szerkezetbe foglalt alapító okirata
A mellékletek elektronikusan a www.govcenter.hu felületen érhetők el.

Az előterjesztést készítette: 
Hernádi Ivánné –intézményi referens 
Polgármesteri Hivatal 

